हेटमायर का शानदार जम्पिंग कैच, जीरो पर रनआउट बटलर; कोलकाता-राजस्थान मैच के मोमेंट्स
Indian Premier League Kolkata Vs Rajasthan. IPL Cricket Match Moments Updates on Dainik Bhaskar इंडियन प्रीमियर लीग (IPL) के 56वें मैच में गुरुवार को राजस्थान रॉयल्स ने कोलकाता नाइट राइडर्स को 9 विकेट से हरा दिया।
इंडियन प्रीमियर लीग (IPL) के 56वें मैच में गुरुवार को राजस्थान रॉयल्स ने कोलकाता नाइट राइडर्स को 9 विकेट से हरा दिया। ईडन गार्डन स्टेडियम में टॉस हारकर पहले बैटिंग करने उतरी KKR ने 20 ओवर में 8 विकेट पर 149 रन बनाए थे। राजस्थान ने यशस्वी के नॉटआउट 98 रन की बदौलत 13.1 ओवर में ही जीत दर्ज कर ली।
मैच से पहले राजस्थान के बॉलिंग कोच लसिथ मलिंगा ने स्टेडियम में लगी ऐतिहासिक घंटी बजाई। राजस्थान के शिमरोन हेटमायर ने शानदार जम्पिंग कैच लिया, वहीं यशस्वी जायसवाल ने दूसरी पारी की शुरुआत ही 2 छक्कों से की, उस ओवर में उन्होंने 26 रन बनाए और 13 गेंद पर टूर्नामेंट इतिहास की फास्टेस्ट फिफ्टी लगाई।
मैच के ऐसे ही टॉप मोमेंट्स और उनका मैच पर इम्पैक्ट इस स्टोरी में हम जानेंगे...
1. मलिंगा ने बजाई ईडन गार्डन स्टेडियम की घंटी
कोलकाता के ईडन गार्डन स्टेडियम में हुए मुकाबले से पहले राजस्थान रॉयल्स के फास्ट बॉलिंग कोच लसिथ मलिंगा ने ऐतिहासिक घंटी बजाई। घंटी बजने के बाद मैच शुरू हुआ। मलिंगा IPL लीजेंड हैं, मुंबई इंडियंस से खेलते हुए टूर्नामेंट के 122 मैचों में उनके नाम 170 विकेट हैं।
2. शिमरोन हेटमायर का शानदार जम्पिंग कैच
मैच की पहली पारी में शिमरोन हेटमायर ने शानदार जम्पिंग कैच लिया। कोलकाता की पारी के तीसरे ओवर की दूसरी बॉल ट्रेंट बोल्ट ने लेग स्टंप पर फुलर लेंथ फेंकी। जेसन रॉय ने डीप स्क्वेयर लेग पर फ्लिक किया। बाउंड्री के पास खड़े शिमरोन हेटमायर दौड़ते हुए बॉल के पास आए और जम्प करते हुए शानदार कैच कर लिया।
इम्पैक्ट- विस्फोटक बैटर जेसन रॉय के विकेट के बाद राजस्थान ने पावरप्ले में ही KKR पर दबाव बनाया। रॉय 8 बॉल में 10 रन ही बना सके।
3. संदीप शर्मा ने लपका डाइविंग कैच 
पहली पारी के पांचवें ओवर में ट्रेंट बोल्ट गेंदबाजी कर रहे थे। स्ट्राइक पर रहमानुल्लाह गुरबाज थे। ओवर की पहली बॉल बोल्ट ने ऑफ स्टंप पर फुलर लेंथ फेंकी, गुरबाज ने ड्राइव किया, बॉल मिड ऑफ की ओर हवा में गई। बॉल 30-यार्ड सर्कल में खड़े संदीप शर्मा के पास गई। उन्होंने अपने बाएं तरफ डाइव लगाई और शानदार कैच पकड़ लिया। उनका कैच देख बोल्ट भी हैरान रह गए।
इम्पैक्ट- गुरबाज के विकेट के साथ ही कोलकाता के दूसरे ओपनिंग बैटर भी पावरप्ले में ही पवेलियन लौट गए। राजस्थान ने इस विकेट के साथ पावरप्ले में ही KKR पर दबाव बनाया और टीम बड़ा स्कोर नहीं बनाने दिया।
4. यशस्वी ने दो छक्के लगाकर शुरू की पारी
150 रन के टारगेट का पीछा करने उतरी राजस्थान के ओपनर यशस्वी जायसवाल ने पारी की शुरुआती दो गेंदों पर ही 2 लंबे-लंबे छक्के लगा दिए। कोलकाता के कप्तान नीतीश राणा जल्दी विकेट निकालने के लिए पहले ही ओवर में गेंदबाजी करने आ गए थे। जायसवाल ने उन्हें पहली गेंद से टारगेट किया; ओवर में 3 और चौके लगाए और पहले ही ओवर में 26 रन बटोर लिए।
इम्पैक्ट - यशस्वी ने 26 रन के ओवर से टीम को शानदार शुरुआत दिलाई। इस ओवर की बदौलत RR पर रनरेट का प्रेशर नहीं आया और टीम ने पावरप्ले में ही कोलकाता पर दबाव बना दिया।
5. जीरो पर रन आउट हुए बटलर 
राजस्थान के ओपनिंग बैटर जोस बटलर खाता खोले बगैर ही रनआउट हो गए। दूसरा ओवर हर्षित राणा ने फेका। ओवर की चौथी बॉल पर बटलर ने बैकफुट पर शॉट खेला, जो सीधे आंद्रे रसेल के हाथों में गया। दूसरे छोर पर खड़े यशस्वी रन लेने के लिए दौड़ पड़े, बटलर ने पहले तो रन लेने से मना किया, लेकिन बाद में वह भी दौड़ पड़े। रसेल ने तेजी से बॉल पकड़ी और नॉन-स्ट्राइकर एंड की ओर डायरेक्ट थ्रो मार दिया।
बटलर को जीरो पर पवेलियन लौटना पड़ा, वह इस सीजन में तीसरी बार डक पर आउट हुए। वह 2014 से IPL खेल रहे हैं और 2023 से पहले तक कभी भी जीरो पर आउट नहीं हुए थे। लेकिन इस सीजन के 12 ही मैचों में अब तक 3 बार खाता खोले बगैर पवेलियन लौट चुके हैं।
इम्पैक्ट - दूसरे ही ओवर में जोस बटलर के विकेट से KKR को मैच में वापसी की उम्मीद मिली थी, लेकिन टीम को पूरे मैच में फिर कोई और विकेट नहीं मिल सका।
अब देखें मैच से जुड़े फोटोज....
